Thon Hotel Nidaros

Thon Hotel Nidaros, tidligere kjent som henholdsvis Gildevangen og Bondeheimen, er et hotell i Søndre gate 22b i Midtbyen i Trondheim. Hotellet ble åpnet i 1911, mens den eldste bygningen ble oppført til andre formål i perioden 1907–1909. Hotellet eies av Thon Hotels og har i dag over 160 rom.

Historie 
Den første bygningen ble oppført på hjørnet av Søndre gate, Carl Johans gate og Storchveita i 1907. Dette var en kombinert forretnings- og leiegård som ble reist av byggmester Johannes Moe og fabrikkeier Bernhard Brænne, med butikker i første etasje og med kontorer og leiligheter i øvre etasjer. Bygningen er tegnet av arkitekt Jakob Holmgren og har en borglignende form i jugendstil med runde hjørnetårn og en fasade av råkopp. Gildevangen har også bygningsdetaljer i marmor og bygget er det eneste i Trondheim som har marmor fra Eide på Nordmøre.

I 1911 ble gården solgt til Bondeungdomslaget i Nidaros, som tok i bruk byggets andre etasje til kaffistova og leide ut resterende etasjer i tillegg til hotelldrift. Blant annet hadde fotograf Frederik Hilfling-Rasmussen leilighet og atelier i byggets toppetasje. I 1928 ble det oppført et tilbygg i samme stilart på den vestre delen av tomten mot Carl Johans gate, som var tegnet av arkitekt Karl Adolf Tellefsen. Fra 1930 og frem til 1991 gikk hotellet under navnet Bondeheimen. 

I 1991 solgte Bondeungdomslaget i Nidaros hotellet videre til hotellkjeden Rainbow Hotels. Kjeden ga hotellet tilbake sitt gamle navn og bygde deretter på en ny fløy med 40 rom i 1997. I 2005 endret Rainbow Hotels navn til Thon Hotels, og i 2007/2008 ble det oppført et nybygg på naboeiendommen i Søndre gate 24, som økte hotellets kapasitet med ytterligere 55 rom. Denne eiendommen bestod opprinnelig av Sotaaen-gården, som brant ned i april 2006. Nybygget fikk tilknytning til den opprinnelige gården gjennom en gangbro over Storchveita. I september 2017 var hotellet nyoppusset og skiftet til nåværende navn.

Galleri

Referanser

Litteratur

Eksterne lenker 
 Thonhotels.no – Thon Hotel Nidaros
 Wikioppføring av «Gildevangen» hos Strinda historielag

Hoteller i Trondheim
Thon Hotels
Midtbyen (Trondheim)
Etableringer i 1911
Byggverk fullført i 1909